ಪರಿಷ್ಕೃತ ಮಾರ್ಗಸೂಚಿ- 14 ದಿನಗಳ ಬಳಿಕ ಕಂಟೈನ್‍ಮೆಂಟ್ ಝೋನ್ ಯಥಾಸ್ಥಿತಿಗೆ

– ಹ್ಯಾಂಡ್ ಸ್ಟಾಪಿಂಗ್ ಕೈಬಿಟ್ಟ ಬಿಬಿಎಂಪಿ

ಬೆಂಗಳೂರು: ರಾಜ್ಯ ಸರ್ಕಾರ ಕಂಟೈನ್‍ಮೆಂಟ್ ಝೋನ್ ಕುರಿತಂತೆ ಪರಿಷ್ಕøತ ಮಾರ್ಗಸೂಚಿಗಳನ್ನು ಪ್ರಕಟಿಸಿದ್ದು, 28 ದಿನಗಳಿದ್ದ ಕಂಟೈನ್‍ಮೆಂಟ್ ಝೋನ್ ಅವಧಿಯನ್ನು 14 ದಿನಕ್ಕೆ ಇಳಿಸಿದೆ.

ಹೊಸ ಮಾರ್ಗಸೂಚಿ ಅನ್ವಯ ಅಪಾರ್ಟ್ ಮೆಂಟ್, ಸ್ಲಂ, ಸ್ವತಂತ್ರವಾಗಿರುವ ಮನೆಯಲ್ಲಿ ಒಂದೊಂದು ಕೊರೊನಾ ಪ್ರಕರಣ ವರದಿಯಾದರೆ ಆ ಪ್ರದೇಶದಲ್ಲಿ ಬ್ಯಾರಿಕೇಡ್ ಆಳವಡಿಸುವ ಅವಶ್ಯಕತೆ ಇಲ್ಲ. ಆದರೆ ಬಫರ್ ಝೋನ್ ಹಾಗೂ ಕಂಟೈನ್‍ಮೆಂಟ್ ಝೋನ್‍ಗಳಲ್ಲಿ ವಿಶೇಷ ಕಣ್ಗಾವಲು ತಂಡ ಇರಬೇಕು ಎಂದು ಸೂಚಿಸಿದೆ.

28 ದಿನಗಳ ಕಾಲ ಕೊರೊನಾ ಪ್ರಕರಣ ಏರಿಯಾದಲ್ಲಿ ಅಥವಾ ಗ್ರಾಮೀಣ ಭಾಗದಲ್ಲಿ ಪತ್ತೆಯಾಗದೆ ಇದ್ದರೆ ಆ ಪ್ರದೇಶವನ್ನು ಕೊರೊನಾ ಫ್ರೀ ಏರಿಯಾ/ ಹಳ್ಳಿ ಎಂದು ಘೋಷಣೆ ಮಾಡಿಕೊಳ್ಳಬಹುದಾಗಿದೆ.

ಅಪಾರ್ಟ್ ಮೆಂಟ್/ ಫ್ಲ್ಯಾಟ್ ನಲ್ಲಿ ಪಾಸಿಟಿವ್ ಪ್ರಕರಣ ಕಂಡು ಬಂದರೇ ಆ ಫ್ಲೋರನ್ನು ಮಾತ್ರ ಕಂಟೈನ್‍ಮೆಂಟ್ ಎಂದು ಗುರುತಿಸಲಾಗುತ್ತದೆ. ಮನೆಯಾದರೆ ಆ ಮನೆ ಮಾತ್ರ ಕಂಟೈನ್‍ಮೆಂಟ್ ವಲಯ ಹಾಗೂ ಸ್ಲಂ ಆಗಿದ್ದರೆ ಪಾಸಿಟಿವ್ ವ್ಯಕ್ತಿ ವಾಸಿಸುವ ಒಂದು ರಸ್ತೆಯನ್ನು ಕಂಟೈನ್‍ಮೆಂಟ್ ವಲಯ ಎಂದು ಗುರುತಿಸಲು ಸೂಚನೆ ನೀಡಲಾಗಿದೆ. ಯಾವುದೇ ಬ್ಯಾರಿಕೇಡ್ ಆಳವಡಿಸಿ ಸೀಲ್‍ಡೌನ್ ಮಾಡುವ ಅವಶ್ಯಕತೆ ಇಲ್ಲ ಬದಲಾಗಿ ಮನೆಯ ಮುಂದೆ ನೋಟಿಸ್ ಅಂಟಿಸಿ ಅಕ್ಕ ಪಕ್ಕದವರಿಗೆ ಮಾಹಿತಿ ನೀಡಿದರೆ ಸಾಕು ಎಂದು ಸೂಚಿಸಲಾಗಿದೆ. ಇತ್ತ ಸೋಂಕಿತರಿಗೆ ಹಾಗೂ ಪ್ರಾಥಮಿಕ ಸಂಪರ್ಕಿತರಿಗೆ ಇನ್ಮುಂದೆ ಹ್ಯಾಂಡ್ ಸ್ಟಾಪಿಂಗ್ ಮಾಡುವುದನ್ನು ಬಿಬಿಎಂಪಿ ಕೈಬಿಟ್ಟಿದೆ.

ಸೀಲ್‍ಡೌನ್ ಅವಶ್ಯಕತೆ ಯಾವಾಗ?
ಒಂದೊಮ್ಮೆ ಒಂದು ಏರಿಯಾದಲ್ಲಿ ಹೆಚ್ಚು ಕೊರೊನಾ ಕೇಸ್ ಗಳು ಕಂಡು ಬಂದರೇ, ಒಬ್ಬನಿಂದ ಅನೇಕ ಜನರಿಗೆ ಹಬ್ಬುವ ಸಾಧ್ಯತೆ ಇರಬಹುದಾದ ಸ್ಥಳಗಳನ್ನು ಬ್ಯಾರಿಕೇಡ್ ಹಾಕಿ ವ್ಯವಸ್ಥಿತವಾಗಿ ಕೊರೊನಾ ನಿಯಂತ್ರಣಕ್ಕೆ ಕ್ರಮ ಕೈಗೊಳ್ಳಬೇಕು. ಕ್ಲಸ್ಟರ್ ಏರಿಯಾದಲ್ಲಿ ಸೋಂಕಿತರ ಪ್ರಾಥಮಿಕ ಸಂಪರ್ಕಿತರನ್ನು ಪತ್ತೆ ಮಾಡಬೇಕು. ಇಂತಹ ಕೊರೊನಾ ಸ್ಫೋಟವಾಗುವ ಏರಿಯಾದಲ್ಲಿ ಕಠಿಣ ಕ್ರಮ ಕೈಗೊಳ್ಳಬೇಕು ಎಂದು ಸೂಚಿಸಲಾಗಿದೆ.